प्रकाश संशलेषण (बाल कविता)
· विज्ञान विषयक लेखक लेल नित नऽव पारिभाषिक शब्द सभक आवश्यकता पड़ैछ । एहि प्रकारक पारिभाषिक शब्द सभ कोनहु भाषा मे ओकर "मातृक मूल भाषा" सँ बनाओल जाइछ, यथा अंग्रेजी मे लैटिनसँ आ मैथिलीमे संस्कृतसँ ।
 · तेँ निवेदन अछि जे हमरा द्वारा प्रकाशनार्थ प्रेषित गीत कविता लेखसभमे प्रयुक्त शब्दसभकेँ यथावत रहए देल जाओ । अर्थात् पारिभाषिक तत्सम शब्दसभकेँ तत्समे रह्ए देल जाओ, ओकर तद्भवीकरण नञि कएल जाओ । यथा - प्रकाशकेँ प्रकास वा संश्लेषणकेँ संस्लेसन नञि कएल जाओ ।
 · सादर धन्यवाद ।
 कोनहु एक वा अधिक वस्तुसँ, नऽव वस्तु जँ आन बनैछ ।
 नऽव वस्तु बनबाक क्रियाकेर, "संश्लेषण" छी नाम पड़ैछ । ।
 पानि ओ कार्बन-डाइ-ऑक्साइडक, मेलसँ सूर्य - प्रकाशमे ।
 ग्लूकोजक संश्लेषण होइतछि, गाछक हरियर भागमे । ।
 दू प्रकारकेर पृथक अणुसँ, तेसर अणु विशिष्ट बनैछ ।
 एहि प्रकार बनबाक क्रियाकेँ, "संश्लेषण" विज्ञान कहैछ । ।
 एहि संश्लेषणकेर चरण किछु, बिनु प्रकाशकेर छी सपना ।
 तेँ "प्रकाश संश्लेषण" कहबैछ, जीवशास्त्रमे ई घटना । ।
 एहि घटना लए "हरित लवक" नामक उपांग अतिआवश्यक ।
 हरित लवकमे "पर्णहरित", नामक वर्णककेर सभ नाटक । ।
 इएह विशिष्ट उपांग आ वर्णक, स्वपोषीक साम्राज्य गढ़ैछ ।
 स्वपोषी ओ जे निज भोजन, संश्लेषित कऽ कऽ बनबैछ । ।
 विश्वक बेसीतर स्वपोषी, एहिना संश्लेषण करइछ ।
 शेष आन, किछु आन तरहसँ, भोजन संश्लेषित करइछ । ।
 शेष जीव जे परपोषी छी, स्वपोषीपर निर्भर अछि ।
 भोज्य पिरामीडक आधारमे, स्वपोषीकेर स्तर अछि । ।
 चाहे एकसरि वा हो समेकित, पर्णहरितयुत जिबैत कोश ।
 संश्लेषण करबामे सक्षम, एहि तरहक छी हर एक कोश । ।
 कहबैतछि "सायनो-बैक्टिरिया", नील-हरित-सेमार अपन ।
 शुरू कएल सबसँ पहिने, प्रकाश आधारित संश्लेषण । ।
 उत्सर्जित कएलक "ऑक्सीजन", प्राणवायु आजुक जीवक ।
 धरती केर वायुमण्डलमे, मुक्त ने छल से "ऑक्सीजन" । ।
 गाछ-बिरिछसभ श्वसनक्रियामे, ऑक्सीजन जतबा लैतछि ।
 तकर द्विगुण ऑक्सीजन प्रायः, संश्लेषणमे ओ दैतछि । ।
 वायुमण्डलकेर ऑक्सीजन, गाछ-बिरिछपर निर्भर अछि ।
 धरतीकेर हरियरी बुझू , बाँकी जीवनकेर रक्षक अछि । ।
 · नील-हरित-सेमार (मैथिली) = नील-हरित-शैवाल (हिन्दी) = BLUE-GREEN-ALGAE (In ENGLISH) = CYANOBACTERIA (In BIOLOGY)
20/03/2018 कऽ ई-मेलक माध्यमसँ मैथिली साहित्य मंच हैदराबाद-सिकन्दराबादसँ प्रकाशित "देसिल बयना" नामक स्मारिकाकेँ प्रकाशनार्थ प्रेषित । (बादमे प्रकाशित सेहो) । 